Gandia presenta el pressupost més elevat de la seua història per marcar el rumb de la tercera gran transformació de la ciutat
16 desembre 2024

## Gandia presenta el pressupost més elevat de la seua història per marcar el rumb de la tercera gran transformació de la ciutat16 desembre 2024Última actualització: 23 desembre 2024

![](../gestion/img/ccaa78562c2f4ff110ef7ceccbc6af69e913007f4d84e1db1bb422558ef74ea0.jpg)  
  

L'alcalde de Gandia, ****José Manuel Prieto****, ha presentat els Pressupostos Municipals per a 2025, qualificats com __"els més transformadors i il·lusionants dels darrers anys__". La primera autoritat municipal, qui ha estat acompanyada per la primera tinenta d'alcalde i regidora de Medi Ambient i Patrimoni, ****Alícia Izquierdo****, i el regidor d'Hisenda, ****Salvador Gregori****, ha desglossat les principals línies d'uns comptes que arriben als 103,8 milions d'euros, -el pressupost més gran en la història de la ciutat-, amb un increment del 3,8% respecte al 2024.

Tal com ha explicat Prieto, el document continua en la línia de fer realitat la “__tercera gran transformació de la ciutat__”, convertint Gandia en una ciutat més moderna, més sostenible, més competitiva, més inclusiva i més amable, i tot això, “sense deixar ningú enrere”.

Un altre dels aspectes dels comptes municipals que ha destacat en la compareixença és la rigorositat, la legalitat i l'ordre econòmic que "__ajuden a generar confiança i, per tant, atreure inversions__”, i ha afegint que gràcies a la bona gestió, el 2025 es pagarà un 34,7% menys de deute de manera que el pagament dels interessos es reduirà en un 25,8%.

Sobre el deute, durant aquest mes s'amortitzaran 8,5 milions d'euros més, per la qual cosa s'haurà reduït el deute en 93 milions d'euros des del 2015 i un total de 15 milions des de que Prieto es alcalde.

Pel que fa al capítol d'inversions, l'alcalde ha incidit s'incrementa un 76% en passar de 5,11 milions d'euros el 2024 a 8,99 milions d'euros el 2025.

Els comptes del 2025 s'assenten sobre quatre grans eixos estratègics:

1.  ****GANDIA, UN ESPAI D'OPORTUNITATS I D'INVERSIONS.****

Aquest eix contempla, per una banda, el rellançament de sectors productius com la indústria, el comerç i el turisme, així com patrimoni i cultura.

Pel que fa a la indústria, es busca la diversificació al model productiu per potenciar l'economia gràcies a mesures com la millora als polígons, l'ampliació del terreny industrial disponible, o les obres de Sanxo Llop per convertir aquest espai en un clúster sociosanitari amb empreses del sector. “Amb una inversió d’1,3 milions d’euros, completada amb els 2,2 milions de l’any passat, volem fer de Sanxo Llop l’àgora de la comarca amb un cluster sociosanitary amb empreses del sector”.

Pel que fa al comerç, es destinaran 200.000 € per al Mercat d'Abastos, 150.000 euros al programa Alcem persianes a més de reeditar el Xec Comerç i posar en marxa altres mesures al llarg de l'any.

El Turisme també es reforça amb els comptes municipals, ja que s'incrementa la partida un 31,2%, passant a 541.000 euros respecte a la dotació de 267.000 € de l'any passat. Només el Pla de Sostenibilitat Turística compta amb un pressupost de 295.000€.

En l'àmbit del patrimoni destaquen les inversions en la conservació i la millora del patrimoni, històric, artístic i cultural amb un augment del 400%, en apujar de 171.200 euros del 2024 a 909.000 euros el 2025.

D'altra banda, l'àrea de Cultura com d'Escena Urbana i l'IMAB reforcen la posició pressupostària amb creixements del 18,7% (d'1,2 milions a 1,4 milions), i 40% (de 127.000 a 179.000 euros), respectivament, alhora que es reforcen les festes tradicionals: Falles (12,8%) i Setmana Santa (31,1%).

2.  ****GANDIA, UN ESPAI DE CONVIVÈNCIA I CONFIANÇA****

Aquest eix abordarà íntegrament el manteniment i la imatge de la ciutat per tal de convertir-la en un espai ideal per viure-hi. D'aquesta manera, només aquest apartat suposarà 20,6 milions d'euros.

Pel que fa a la convivència, Prieto ha destacat l'important paper que desenvolupen les associacions de la ciutat que veuran millorats els seus recursos gràcies a un augment a la partida pressupostària del 12,5%.

A més, la cura de les persones també ix reforçada, ja que les àrees de Salut i els Centres de Convivència i Igualtat, rebran increments del 41,3%; 4,6% i 10,3%, respectivament, demostrant així la preocupació d'aquest govern pel benestar de la ciutadania i per la igualtat i la inclusivitat.

3.  ****GANDIA, UNA CIUTAT QUE GARANTEIX ELS DRETS.**** 

En aquest punt, l'alcalde ha valorat l'estratègia Avant Gandia com a eina per millorar la qualitat de vida de les persones.

Per això, es destinaran 60.000 euros més que se sumen als 50.000 euros d'aquest any per a l'assegurança de lloguers i adequació d'habitatges. A més, continuen avançant els tres ARRUS en marxa a Corea, Raval i República Argentina-El·líptica, que en gran mesura, es desenvolupen gràcies a Fons europeus, però que compten amb una aportació de l'Ajuntament de 250.000 euros. També el Pla de Barris, dotat amb 10 milions procedents de Fons Next Generation, abordarà actuacions a (Carrer Safor, Benicanena i Ferroviaris).

El Pla Parlem continuarà donant suport psicològic als joves amb 50.000€, mentre es manté el Pla Radars per a la detecció de la solitud no desitjada. La partida de Benestar Social inclou 1,4 milions d'euros, amb un reforç de recursos humans d'un 8,2%.

Dins Avant Gandia, el Pla Resol de millora de les instal·lacions esportives tindrà una partida de 961.000 euros que, una vegada complementada amb Fons europeus, arribarà als 1,4 milions d'euros. L'increment de la partida del 25% a Esports també augmentarà la dotació econòmica respecte al manteniment passant de 1,5 a 1,9 milions d'euros.

"Gandia vol ser líder en instal·lacions esportives i era absolutament necessari abordar polítiques d'inversió que les actualitzen de la manera que aquesta ciutat es mereix", ha declarat el primer edil, qui ha avançat que s'iniciarà la setmana que ve la licitació i adjudicació del Pavelló Gandia Arena que serà executat per fases.

4.  ****GANDIA, UNA CIUTAT PREPARADA PER A AFRONTAR ELS REPTES DE L'EMERGÈNCIA CLIMÀTICA.**** 

Com a darrer eix dels comptes municipals, Prieto i Izquierdo han destacat que amb aquest document es pretén avançar en la resposta a les emergències incorporant més recursos i augmentant en un 500% respecte al 2024 passant de 139.000 passem a 859.000 euros.

En aquest apartat, Izquierdo ha abordat les grans actuacions, que __"capgiren el concepte que s’havia tingut fins ara de manteniment de zones verdes, del manteniment forestal i de l’anella verda__".

Com a conclusió, Prieto ha asseverat sobre els comptes que "permetran afrontar els reptes de la ciutat, mentre s'atriem inversions i tot, amb uns comptes rigorosos assentats sobre els bases de la bona gestió per obrir un nou temps per a Gandia".

Per la seua banda,Izquierdo ha afirmat que són uns pressupostos que responen __"al pacte de govern entre Compromís i el PSPV, que continuen amb eixa gran transformació progressista; social, verda, inclusiva, valencianista de la ciutat, iniciada el 2015 amb el primer govern del canvi. Que revaliden el compromís de polítiques d’esquerres amb la ciutadania. Per exemple, en la lluita contra els efectes del canvi climàtic i ens permeten continuar treballant per una ciutat més verda i sostenible, més respectuosa amb el nostre patrimoni i que aposta per la nostra llengua, per la infància i per l’educació"__.

A grans trets, Izquierdo ha fet un esment especial a l’augment, per damunt de la mitjana, en les regidories que dirigeix Compromís: Promoció del valencià (un 250%), Infància (un 31%), Educació (un 26%) o UPG (un 11%). I en la mateixa línia de creixement pressupostari, en Patrimoni es passa dels 170.000 € en 2024 a més de 900.000 € en 2025 (més d’un 400% d’augment).

Finalment, Gregori ha agraït la responsabilitat i la implicació de tots els membres del govern i ha afegit que ara el document serà remés al Ministeri per la seua aprovació. Una vegada validat serà aprovat en sessió plenària a l'Ajuntament.

[Twittear](https://twitter.com/share)